

**PIKIN DAN BO VRHUNEC 24. PIKINEGA FESTIVALA   
Podelitev zlatih pik, Pikina umetniška tržnica in obisk Primoža Kozmusa**

**Velenje, 27. septembra 2013 – 24. Pikin festival, ki bo v Velenju potekal do sobote, 28. septembra, je v šestih festivalskih dneh obiskalo rekordno število navdušenih Pik in gusarjev iz vse Slovenije. Organizatorji pričakujejo vrhunec zadnji festivalski dan – Pikin dan, ko bo morala Pika Nogavička vrniti župansko lento in s tem oblast županu Mestne občine Velenje. Ta dan bo potekala tudi podelitev najvišjih festivalskih priznanj - zlatih pik, ki jih prejmejo najuspešnejši v različnih kategorijah. Pika še vedno poziva vse ljudi dobrega srca, da darujejo sladkarije za svoje prijatelje pod okriljem dobrodelne akcije Novo sonce – Pika pomaga.**

Na zaključni dan festivala bo na prizorišču umetniška tržnica Pikin BazArt, kjer bo na 40 stojnicah pisana ponudba ročnih umetnin. Dan bodo popestrili nastopi Damjane Golavšek, skupine Zmelkoow, Ribiča Pepeta in mnogih lutkovnih ter gledaliških predstav. Na Velenjskem jezeru bo potekala Pikina regata, jutro pa bomo začeli s Tekom za zdravo življenje. Obiskovalci se bodo lahko z dvonadstropnim avtobusom popeljali na panoramski ogled Velenja ali s Pikino ladjo na plavajoče Vodno mesto Velenjskega jezera. Iz Ljubljane, Novega Mesta in Maribora bo zjutraj odpeljal Pikin vlak in nekatere popotnike bo spremljala tudi Pika Nogavička. Na prizorišču bo razstava gob in malih živali, potekalo bo gasilsko tekmovanje, nastop reševalnih psov, športni poligon slovenske vojske … Cel dan pa bo z nami tudi Primož Kozmus, Andrej Jerman in Janez Marič, ki bodo na številnih športnih poligonih in razmigovalnicah delili nasvete in telovadil z najmlajšimi, saj so organizatorji ta dan poimenovali Dan atletike.

Vsak dan festivala lahko obiskovalci obiščejo več kot 100 različnih ustvarjalnih delavnic na različnih lokacijah - v Pikini mestni hiši, Hiši ustvarjalnosti in igre, Hiši idej in zabave ter na zunanjih prizoriščih. Ne zamudite tudi obiska sedmih umetniških četrti, Pikinega vrta, Pikine džungle, Glasbenega gozdička ter interaktivnih poligonov Pika potuje ter Mozaik doživetij, tabora indijancev in tabornikov, pravljičnega labirinta … in seveda Vile Čira-Čara. Piki Nogavički bomo pomahali v slovo, ko bo s Tomažem in Anico ter kapitanom Nogavička na svojem konju Alfredu po zaključni slovesnosti ob 17. uri zapustila Velenje.

Festival pod pokroviteljstvom Mestne občine Velenje organizira javni zavod Festival Velenje skupaj s soorganizatorji – Knjižnico Velenje, Medobčinsko zvezo prijateljev mladine Velenje, Mladinskim centrom Velenje, Muzejem Velenje in JSKD – OI Velenje ter številnimi partnerji.

Program 24. Pikinega festivala, vse novice in zanimivosti v zvezi z njim, bodo redno objavljene na spletni strani [www.pikinfestival.si](http://www.pikinfestival.si).

- Konec -

cid:image001.jpg@01CB49AB.CEB7AC10

**Več informacij:** Barbara Pokorny, 041 535 567, 03/898 25 71, www.pikinfestival.si